Hulp stroom in vir kinders ná moord op maLaurika Potgieter. Foto: Facebook Potgieter se dogters, onderskeidelik 4, 16 en 20 jaar oud, is wees gelaat ná hul ma se gru-moord wat die gemeenskap geruk het. Potgieter se man is in September 2014 aan natuurlike oorsake oorlede. Andri Boshoff, ŉ inwoner wie se kinders al jare lank met die Potgieter-kinders vriende is, het sedertdien ŉ trustfonds op die been gebring om die kinders finansieel te ondersteun. Boshoff het ook ŉ aanlyn kunsveiling van stapel gestuur om geld in te samel en kunstenaars van oor die land het talle kunswerke geskenk wat tans opgeveil word. “Toe ek vanoggend die sommetjies maak, het ek gesien ons trek al by R118 000 as ons al die aanbiedinge bymekaartel. As al die skenkings ook bygetel word, is dit al so R180 000,” het Boshoff gesê. Al die geld gaan in ŉ trustfonds van ŉ prokureursfirma in Hartbeespoort wat die trust sal bestuur. Maroela Media het vroeër berig twee verdagtes is Donderdag in verband met Potgieter se moord in hegtenis geneem. Volgens Anette van Niekerk, Potgieter se suster, was die twee verdagtes bekend aan die gesin. “Ek ken hulle nie self nie, maar soos ek verstaan, het die een voorheen vir Laurika as ŉ operateur gewerk in haar padskraperbesigheid. Die tweede een het ook vir haar gewerk, maar ek is nie seker of hy die tuinier was of ook ŉ operateur nie,” het sy gesê. Intussen het Van Niekerk haar suster se twee jongste dogters ingeneem en sal die meisies vandag by hul nuwe skole in Centurion begin skoolgaan. Die oudste dogter woon steeds in Hartbeespoort waar sy voltyds werk. Van Niekerk het Dinsdag aan Maroela Media gesê dat die kinders steeds by hul nuwe omgewing aanpas, maar dat dit in die omstandighede met hulle goed gaan. “Hulle het reeds beraders gespreek en is in die stadium redelik rustig. Natuurlik is dit vir ons almal ŉ baie dol en moeilike tyd. Sodra alles ŉ bietjie kalmer is, sal albei kinders weer berading ontvang.” Volgens Van Niekerk word die familie gedra deur die ondersteuning wat hulle uit soveel oorde ontvang. “Die Hartbeespoort-gemeenskap is groot, maar hul harte is nog groter. Ek het nie eens woorde om dankie te sê vir al die ondersteuning en gebede nie. Ek wonder soms of Laurika ooit geweet het hoe lief mense haar gehad het en hoeveel vir haar omgegee het. Sy was diep in talle mense se harte.” ŉ Gedenkdiens vir Potgieter sal Vrydag in die NG kerk in Hartbeespoort gehou word.